Hesekiele 1 | Beibele Inthaneteng | Phetolelo ya Lefase le Lefsa
1 Ka ngwaga wa masometharo, ka kgwedi ya bone, ka letšatši la bohlano la kgwedi yeo, ge ke be ke le gare ga mathopša+ nokeng ya Kebara,+ magodimo a ile a bulega+ gomme ka bona dipono tša Modimo.+
2 Ka letšatši la bohlano la kgwedi, e lego ka ngwaga wa bohlano wa go thopša ga kgoši Jehoyakini,+
3 lentšu la Jehofa le ile la tla+ thwii go Hesekiele+ morwa wa moperisita Butsi a le nageng ya Bakaladea+ nokeng ya Kebara. Gona moo seatla sa Jehofa se ile sa ba go yena.+
4 Ya re ge ke lebelela ka bona phefo e matla+ e etšwa leboa, ka bona leru le legolo+ le mollo o hwibitšego;+ leru leo le be le phadima gohle gomme gare ga mollo go be go na le selo se se swanago le gauta e tswakilwego le silifera.+
5 Gare ga wona go be go na le dilo tše di swanago le diphedi tše nne,+ gomme di be di lebelega ka tsela ye: di be di na le sebopego sa motho.
6 Se sengwe le se sengwe se be se na le difahlego tše nne,+ le gona se sengwe le se sengwe se be se na le maphego a mane.+
7 Dinao tša tšona di be di otlologile, bogato bja dinao tša tšona bo be bo swana le bja tlhako ya namane;+ di be di phadima bjalo ka koporo e phadimišitšwego.+
8 Ka tlase ga maphego a tšona ao a lego ka mahlakoreng a mane a se sengwe le se sengwe sa tšona go be go na le diatla tša motho,+ gomme ka bone bja tšona di be di na le difahlego le maphego.+
9 Maphego a tšona a be a kgomana. Di be di sa retologe ge di sepela; se sengwe le se sengwe se be se eya thwii mo se bego se lebile gona.+
10 Ge e le ponagalo ya difahlego tša tšona, ka bone bja tšona di be di na le sefahlego sa motho+ seo se bapilego le sa tau+ ka go le letona,+ ka bone bja tšona di be di na le sefahlego sa poo+ ka go le letshadi;+ le gona ka bone bja tšona di be di na le sefahlego sa ntšhu.+
11 Ke kamoo difahlego tša tšona di bego di le ka gona. Maphego a tšona+ a be a phurologetše godimo. Se sengwe le se sengwe se be se na le a mabedi ao a bego a kgomane, a mangwe a mabedi a khupeditše mebele ya tšona.+
12 Se sengwe le se sengwe sa tšona se be se eya thwii mo se bego se lebile gona.+ Di be di eya kae le kae moo moya o di išago gona.+ Di be di sa retologe ge di sepela.+
13 Ge e le diphedi tšeo di be di swana le magala.+ Selo se sengwe se se swanago le dirumula+ se be se eya pele le morago gare ga diphedi, le gona mollo wa tšona o be o phadima gomme gona moo mollong go be go etšwa magadima.+
14 Ge e le diphedi tšeo di be di etša magadima ge di eya pele le morago.+
15 Ge ke dutše ke lebeletše diphedi tše ka bona go na le leotwana fase hleng ga diphedi tšeo,+ le le kgauswi le difahlego tše nne tša sephedi se sengwe le se sengwe.+
16 Ge e le ponagalo ya maotwana+ ao le kagego ya ona e be e swana le go phadima ga leswika le bohlokwa leo le bitšwago kirisolite;+ ka bone bja ona a be a swana. Sebopego sa ona le kagego ya ona e be e swana le ge leotwana le le ka gare ga leotwana le lengwe.+
17 Ge a sepela a be a kgona go ya ka mathokong ka moka a mane.+ A be a sa retologele lehlakoreng le lengwe ge a sepela.+
18 Ge e le dirimi tša ona di be di phagame wa go tšhoša; ka bone bja tšona di be di tletše mahlo go di dikologa.+
19 Ge diphedi di be di sepela, maotwana ao a be a sepela hleng ga tšona, ge diphedi di be di kukega, maotwana ao le ona a be a kukega.+
20 Di be di eya kae le kae moo moya o di išago gona, ka ge moya o be o rata go ya moo; le maotwana a be a kukega kgauswi le tšona, ka gobane moya wo o bego o šoma go diphedi tšeo o be o le maotwaneng ao.
21 Ge di sepela, le ona a be a sepela; ge di ema, le ona a be a ema; ge di be di kukega, le maotwana a be a kukega kgauswi le tšona, ka gobane moya wo o bego o šoma go diphedi tšeo o be o le maotwaneng ao.+
22 Ka godimo ga dihlogo tša diphedi tšeo go be go na le selo se se swanago le leratadima+ le le phadimago bjalo ka lehlwa le le boifišago, le ikadile ka godimo ga dihlogo tša tšona.+
23 Maphego a tšona a be a eme thwii ka tlase ga leratadima leo, a kgomane. Se sengwe le se sengwe se be se na le maphego a mabedi a khupeditšego lehlakore le lengwe la mebele ya tšona gomme a mangwe a mabedi a khupeditše lehlakore le lengwe.
24 Ge di sepela ka kwa modumo wa maphego a tšona, e lego modumo o swanago le wa meetse a mantši,+ e le o swanago le wa Ramatlaohle, e le modumo wa mpherefere+ le wa go etša wa mešašeng ya madira.+ Ge di eme, di be di theošetša maphego a tšona fase.
25 Gwa kwala lentšu ka godimo ga leratadima leo le bego le le ka godimo ga dihlogo tša tšona. (Ge di eme, di be di theošetša maphego a tšona fase.)
26 Ka godimo ga leratadima leo le bego le le ka godimo ga dihlogo tša tšona go be go na le selo se se swanago le leswika le bohlokwa leo le bitšwago safire,+ se swana le sedulo sa bogoši.+ Godimo ga selo seo se swanago le sedulo sa bogoši go be go bonala se e kego ke motho,+ gona moo godimo.
27 Go tloga go selo seo se swanago le matheka a gagwe go ya godimo, ke bone selo se se phadimago bjalo ka gauta e tswakilwego le silifera,+ ka gare le go dikologa moo go be go swana le mollo;+ go tloga go selo seo se swanago le matheka a gagwe go ya fase ke bone selo se sengwe se se swanago le mollo. Go be go tagile go mo dikologa.
28 Go be go na le selo se se swanago le molalatladi+ woo o bago marung letšatšing la ge pula e ena. Ke kamoo phadimo e dikologilego e bego e le ka gona. E be e swana le ya letago la Jehofa.+ Ya re ge ke e bona, ka wa ka sefahlego+ gomme ka kwa lentšu la yo a bolelago.